Jong man in nek geskiet: 'Hoekom ek?' | Maroela Media
Francois Swart (21), die jong man wat verlede week in Lichtenburg in Noordwes herhaaldelik tydens 'n rooftog op kort afstand in die nek geskiet is, haal al self asem.
Louis van Rooyen, Swart se stiefpa, het aan Maroela Media vertel Swart word steeds in die waakeenheid van die Chris Hani Baragwanath-hospitaal in Soweto behandel.
Volgens Van Rooyen is die pyp wat Swart help asemhaal Sondag verwyder. "Hy kan al bietjie met ons praat, maar sy stem is baie hees. Ons vermoed dis maar van die skade van die pyp en die swelling wat nog aan sy nek is."
Die swelling het volgens hom wel al baie gesak. Swart het ook 'n aneurisme in een van sy nekare. "Hulle gaan vandag 'n angiogram doen om te bepaal wat die pad vorentoe is in terme daarvan."
Sover die gesin se kennis strek, is die infeksie wat hy in sy wonde ontwikkel het ook grotendeels hokgeslaan.
"Ons sal nie sê hy is in 'n gevaarsone nie, maar enige iets kan nog skeefloop. Dit is maar 'n herstelproses. Ek is positief dat hy gaan deurtrek. Hierdie ding het die mat onder ons voete uitgeruk. Dit het my vrou, Christie, baie swaar getref."
Van Rooyen vertel dat die omvang van die voorval nou by Swart begin insink en hy begin nou vrae vra soos "hoekom ek?".
Maroela Media het vroeër berig Swart is die bestuurder by die plaaslike Spur-restaurant en het 9 Mei omstreeks 01:00 ná werk saam met Jan Louw (21), 'n kollega, gaan koeldrank koop by 'n nabygeleë Shell-vulstasie.
"Hy was besig om die koeldrank uit die rak te haal en hulle het gesien twee mense argumenteer met die man agter die toonbank. Francois het nader gestap om vir die koeldrank te betaal. Ek weet nie presies wat gebeur het nie, maar die een man het 'n gaspistool teen sy nek gehou en twee skote is afgevuur," het Van Rooyen vroeër gesê.
Van Rooyen het gesê dit is 'n soort gaspistool wat koeëltjies ("pellets") afvuur wat gebruik is.
Swart en Louw is van hul selfone en motorsleutels beroof en die verdagtes het met Louw se motor van die toneel gevlug.
Die motor is sedertdien teruggevind, asook een van die selfone wat tydens die voorval gesteel is.
Die polisie en nooddienste is na die toneel ontbied en Swart is na die Thusong-gemeenskapshospitaal gehaas waar hy gestabiliseer is.
Sy nek was erg geswel en daar was baie skade aan die weefsel. Volgens Van Rooyen is Swart se slukderm ook "afgeskiet".
Swart is later Woensdagoggend na 'n hospitaal in Mafikeng oorgeplaas waar vasgestel is dat hy na die trauma-eenheid van die Chris Hani Baragwanath-hospitaal in Soweto oorgeplaas moet word. Hy is daar geopereer om die wond aan sy slukderm en infeksie in sy wonde te behandel.
Lt.kol. Adele Myburgh, woordvoerder van die polisie, het aan Maroela Media bevestig 'n saak van gewapende roof en voertuigkaping word ondersoek.
Volgens haar het die verdagtes eers 'n pistool op die kassier gerig voordat Swart geskiet is.
Myburgh sê Swart is drie keer geskiet. "Toe die skote klap, het die kassier weggehardloop – reguit polisiestasie toe. Dis hoekom die polisie en nooddienste so vinnig op die toneel kon wees."
Volgens Myburgh het Jude Nnana Aghabanti (42), 'n Nigeriër, Vrydag in die Lichtenburg-landdroshof verskyn nadat hy die dag van die voorval aanvanklik deur die polisie se honde-eenheid in hegtenis geneem is vir die besit van dwelms. Daarna is vasgestel dat hy ook met Swart se skietvoorval verbind word.
Aghabanti sal 17 Mei weer in dieselfde hof verskyn wanneer hy na verwagting om borgtog sal aansoek doen.
Die ander verdagte is nog soek.
So jammer vir die seun, hoop jy herstel 100%. ALWEER n BUITELANDER< en RAMAPHOSA wil ons grense oopgooi? NIE dat dit moeilik is om onder deur 'n draad tans te kruip nie, maar wragtie as alle grense oopgegooi word gaan misdaad 3 x erger raak.
Ai jong man en gesin, ek is so jammer oor die insident.
Ek hoop jy sterk gou aan, dat die boos wigte julle straf sal kry, en dat jy en jou gesin weer rustigheid en vrede by YHWH sal kry.
Baie sterkte jong man en sy hele gesin en naastes. Ons almal vertrou jy sal spoedig herstel!
Ook dankie aan die polisie vir optrede wat tot arres gelei het. Nou moet die reg sy gang gaan met hopelik deeglike uitkoms!